આ નવ દિવસ દરમ્યાન ઉત્સવમાં ભાગ લેનારા મોટા ભાગના લોકોનાં શરીર પર એ અવકાશી દેવો કબજો લઈ લેતા હોવાનું કહેવાય છે એટલે તેઓ એવી-એવી ક્રિયાઓમાં ભાગ લઈને એમાંથી સાંગોપાંગ ઊગરી જાય છે જેને જોઈને પણ આપણને અરેરાટી થઈ આવે. ખાસ કરીને આ ઉત્સવના સાક્ષી બનવા આવેલા પ્રવાસીઓના તો તે શ્રદ્ધાળુઓનાં પરાક્રમો જોઈને છક્કા છૂટી જાય એવી હાલત સર્જાય છે; જેમ કે તલવારની અણીઓમાંથી બનાવેલી એક ઊંચી સીડી પર ચડવું, ઊકળતા તેલમાં સ્નાન કરવું, ધગધગતા કોલસા પર ચાલવું, ફટાકડાની લૂમો હાથ પર વીંટાળીને ફોડવી, બન્ને હાથમાં જથ્થાબંધ સળગતી અગરબત્તીઓ લઈને શરીર પર ઘસવી અને સૌથી ભયંકર છરી, તલવારો, સાંકળો વગેરે જેવી અત્યંત કઠોર વસ્તુઓને પોતાના ચહેરા પર ખૂંચાવીને આરપાર કાઢવી.